Ftit aktar minn sena wara d-dħul fis-seħħ tar-Regolament Ġenerali dwar il-Protezzjoni tad-Data, il-Kummissjoni Ewropea llum ippubblikat rapport li jħares lejn l-impatt pożittiv tar-regoli tal-UE dwar il-protezzjoni tad-data, u kif tista' tkompli tittejjeb l-implimentazzjoni. Ir-rapport jikkonkludi li l-biċċa l-kbira tal-Istati Membri stabilixxew il-qafas legali meħtieġ, u li s-sistema l-ġdida li ssaħħaħ l-infurzar tar-regoli dwar il-protezzjoni tad-data qed tagħmel sens. In-negozji qed jiżviluppaw kultura ta' konformità filwaqt li ċ-ċittadini qed isiru aktar konxji mid-drittijiet tagħhom. Fl-istess ħin, il-konverġenza lejn standards għoljin ta' protezzjoni tad-data miexja ‘l quddiem fil-livell internazzjonali. Frans Timmermans, l-Ewwel Viċi President tal-Kummissjoni Ewropea, qal: “L-Unjoni Ewropea tistinka biex tibqa' fuq quddiem nett tal-protezzjoni tad-drittijiet personali fit-trasformazzjoni diġitali filwaqt li taħtaf il-ħafna opportunitajiet li toffri għall-impjiegi u l-innovazzjoni. Id-data qed issir element imprezzabbli għal ekonomija diġitali li qed tikber u qed ikollha rwol dejjem aktar ewlieni fl-iżvilupp ta' sistemi innovattivi u apprendiment awtomatiku. Huwa essenzjali għalina li nfasslu l-qasam globali għall-iżvilupp tar-rivoluzzjoni teknoloġika u għall-użu xieraq tagħha b'rispett sħiħ għad-drittijiet individwali.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: “Ir-Regolament Ġenerali dwar il-Protezzjoni tad-Data qed iħalli l-frott. Huwa jgħammar lill-Ewropej b'għodod b'saħħithom biex jiġu indirizzati l-isfidi tad-diġitalizzazzjoni u jpoġġihom fil-kontroll tad-data personali tagħhom. Jagħti lin-negozji opportunitajiet biex jagħmlu l-aħjar użu mir-rivoluzzjoni diġitali, filwaqt li jiżgura l-fiduċja tan-nies fih. Lil hinn mill-Ewropa, hija tiftaħ possibbiltajiet għad-diplomazija diġitali biex tippromwovi flussi ta' data bbażati fuq standards għoljin bejn il-pajjiżi li jikkondividu l-valuri tal-UE. Iżda jeħtieġ li titkompla l-ħidma biex is-sistema l-ġdida tal-protezzjoni tad-data ssir kompletament operattiva u effettiva.” Il-GDPR għamel liċ-ċittadini tal-UE aktar konxji mir-regoli tal-protezzjoni tad-data u mid-drittijiet tagħhom, kif indikat mir-riżultati tal-Ewrobarometru f'Mejju 2019. Madankollu, huma biss 20 % tal-Ewropej li jafu liema awtorità pubblika hija responsabbli għall-protezzjoni tad-data tagħhom. Din hija r-raġuni għaliex il-Kummissjoni Ewropea dan is-sajf nediet kampanja ġdida biex tħeġġeġ lill-individwi jaqraw id-dikjarazzjonijiet ta' privatezza u biex jottimizzaw il-konfigurazzjonijiet tal-privatezza tagħhom. Filwaqt li r-regoli l-ġodda dwar il-protezzjoni tad-data kisbu ħafna mill-objettivi tagħhom, il-komunikazzjoni tal-Kummissjoni tistabbilixxi wkoll passi konkreti biex jissaħħu aktar dawn ir-regoli u l-applikazzjoni tagħhom: Passi li jmiss F'konformità mar-Regolament dwar il-Protezzjoni tad-Data, il-Kummissjoni se tirrapporta dwar l-implimentazzjoni tagħha fl-2020 biex tivvaluta l-progress li jkun sar wara sentejn ta' applikazzjoni inkluż dwar ir-rieżami tal-11-il deċiżjoni ta' adegwatezza adottati skont id-Direttiva tal-1995. Kuntest Ir-Regolament Ġenerali dwar il-Protezzjoni tad-Data huwa sett uniku ta' regoli b'approċċ komuni fil-livell tal-UE għall-protezzjoni tad-data personali, applikabbli direttament fl-Istati Membri. Huwa jsaħħaħ il-fiduċja billi lin-nies jagħtihom lura l-kontroll tad-data personali tagħhom u fl-istess ħin jiggarantixxi l-fluss liberu tad-data personali bejn l-Istati Membri tal-UE. Il-protezzjoni ta' data personali huwaa dritt fundamentali fl-Unjoni Ewropea. Ir-Regolament Ġenerali dwar il-Protezzjoni tad-Data ilu japplika mill-25 ta' Mejju 2018. Minn dakinhar, kważi l-Istati Membri kollha adattaw il-liġijiet nazzjonali tagħhom fid-dawl tar-Regolament Ġenerali dwar il-Protezzjoni tad-Data. Huwa f'idejn l-Awtoritajiet nazzjonali għall-Protezzjoni tad-Data biex jinfurzaw ir-regoli l-ġodda u bis-saħħa tal-mekkaniżmi ta' kooperazzjoni u tal-Bord Ewropew għall-Protezzjoni tad-Data qed jikkoordinaw aħjar l-azzjonijiet tagħhom. Qed joħorġu linji gwida dwar aspetti ewlenin tar-Regolament Ġenerali dwar il-Protezzjoni tad-Data bħala appoġġ għall-implimentazzjoni tar-regoli l-ġodda. Għal Aktar Informazzjoni